P. Farkas, poslanec: (2002-06-18):
J. Migaš, predseda NR SR: Panie poslankyne, páni poslanci, pristúpime teraz k hlasovaniu o jednotlivých zmenách alebo doplneniach do programu 61. schôdze. Pani poslankyňa Sabolová ako prvá predniesla návrh, aby sme bod č. 120 návrhu dnešného programu prerokovali hneď po eurozákonoch. Prezentujme sa a hlasujme o tomto návrhu pani poslankyne Sabolovej. Hlasujeme. Hlasujeme o návrhu pani poslankyne Sabolovej, aby sme bod pod číslom 120 navrhnutého programu posunuli dopredu a rokovali o tomto bode hneď po eurozákonoch. Nech sa páči, hlasujeme. (Hlasovanie.) Prítomných je 121 poslancov, za 74, proti 3, 36 sa zdržalo, 8 nehlasovali. Tento návrh pani poslankyne sme schválili. Ďalší návrh predniesol pán poslanec Milan Ftáčnik. Bol to procedurálny návrh, dám najprv hlasovať o tom prvom a potom o druhom, áno? Čiže prvý návrh bol, aby sme rokovali aj po 19.00 hodine, čiže do 21.00. Prezentujme sa a hlasujme, hlasujeme o návrhu pána poslanca Ftáčnika, aby sme rokovali po 19.00 hodine, do 21.00. Hlasujeme. (Hlasovanie.) Prítomných je 126 poslancov, za 38, proti 39, zdržalo sa 31, nehlasovali 18. Tento návrh sme neschválili. Ja len na vysvetlenie, 61. schôdza sa skončí 13. júla. Potom som vám oznámil, že bude zvolaná ďalšia schôdza, dvadsiateho, ak budú aktuálne veci, poprípade vrátené zákony pána prezidenta alebo niektoré akútne veci, tak sa prerokujú 20. augusta, ale aj napriek tomu dávam o tomto procedurálnom návrhu pána poslanca hlasovať. Prezentujme sa a hlasujme, pán poslanec Ftáčnik navrhol, aby sa rokovalo aj po 13. júli. (Ruch v rokovacej sále.) 13. júla, opakujem, sa skončí len 61. schôdza, nikto nepovedal, že ďalšia schôdza nebude. Hlasujeme. (Hlasovanie.) Prítomných je 115 poslancov, za 24, proti 36, 31 sa zdržalo, 24 nehlasovalo. Tento návrh sme neschválili. Ďalší návrh predniesol pán poslanec Langoš, aby sme bod 131 navrhnutého programu zaradili hneď po eurozákonoch, čiže návrh pani poslankyne Sabolovej sme už schválili, čiže po zákone, ktorý prerokujeme na základe schváleného návrhu pani poslankyne Sabolovej. Prezentujme sa a hlasujme. Hlasujeme. (Hlasovanie.) Prítomných je 122 poslancov, za 61, proti 10, zdržalo sa 43, nehlasovali 8. Tento návrh sme neschválili. Ďalší návrh predniesol pán poslanec Vojtech Tkáč. Pán poslanec, zopakujte dva vaše návrhy. Nech sa páči, budeme o nich hlasovať. Nech sa páči. V. Tkáč, poslanec: Prepáčte, informácia predsedu správnej rady Sociálnej poisťovne o dodávke komplexného informačného systému na podporu činnosti pobočiek, vrátane komplexnej infraštruktúry, konsolidácie a migrácie údajovej základne. J. Migaš, predseda NR SR: Panie poslankyne, páni poslanci, najprv o tomto budeme hlasovať. Prezentujme sa a hlasujme. (Hlasovanie.) Prítomných je 126 poslancov, za 57, proti 2, zdržalo sa 51, nehlasovali 16. Tento návrh sme neschválili. Druhý, pán poslanec? Ďalší návrh predniesol pán poslanec Palko, aby sme vypustili z rokovania tejto schôdze bod pod číslom 77. Nech sa páči. Dobre, čiže dáme hlasovať o obidvoch návrhoch naraz. Pán poslanec Palko navrhol vypustiť z rokovania tejto schôdze bod číslo 77 a bod číslo 78. Hlasujeme o tomto návrhu pána poslanca Palka. Hlasujeme o tom, aby sme vypustili bod 77 a 78 z rokovania Národnej rady. (Hlasovanie.) Prítomných 128 poslancov, za 76, proti 32, zdržalo sa 20, všetci hlasovali. Tento návrh pána poslanca Palku sme schválili. Ďalší návrh predniesol pán poslanec Ambróš, aby sme za bod číslo 31 zaradili body 33, 34, 35 a 36 v utorok 20. 6. po 13.00 hodine, sú to všetko zákony, ktoré by mal v jednom balíku predniesť minister životného prostredia. Prezentujme sa a hlasujme o tomto návrhu pána poslanca Ambróša, hlasujeme. Hlasujeme o tom, aby sme za bod 31 zaradili body 33, 34, 35, 36. Hlasujeme. 20. 6. o 13.00 hodine. (Hlasovanie.) Prítomných je 128 poslancov, za 73, proti 6, zdržalo sa 43, nehlasovali 6. Tento návrh pána poslanca sme schválili. Ďalší návrh predniesla pani poslankyňa Kolláriková, aby sme z rokovania 61. schôdze vypustili všetky prvé čítania. Panie poslankyne, páni poslanci, prezentujeme sa a hlasujeme, jej návrh bol jasný, aby sme všetky prvé čítania vyradili z rokovania Národnej rady. Pani poslankyňa, ale mimo skrátených, hovoríme o prvých čítaniach! Nie, nie, nie. (Hlasovanie.) Prítomných je 128 poslancov, za 88, proti 17, zdržalo sa 17, nehlasovali 6. Tento návrh pani poslankyne sme schválili. Ďalej pani poslankyňa Tóthová navrhuje, aby do rokovania Národnej rady bola zaradená... Prosím vás, pokoj, páni a panie poslankyne. Aby sme zaradili informáciu o dopadoch takzvaných ekonomických balíčkov opatrení na najslabšie vrstvy obyvateľstva. Prezentujme sa a hlasujme o tomto návrhu pani poslankyne Tóthovej, poznáme ho už naspamäť, hlasujme. (Hlasovanie.) Prítomných je 129 poslancov, za 60, proti 12, zdržalo sa 45, nehlasovali 12. Tento návrh pani poslankyne nebol schválený. Ďalší návrh predniesol pán poslanec Fedoročko, aby sme bod pod číslom 113 zaradili za bod 52, aby sme bod 113 zaradili pred bod číslo 52, prezentujme sa a hlasujme. Hlasujeme o návrhu pána poslanca Fedoročka. (Hlasovanie.) Prítomných je 124 poslancov, za 68, proti 2, zdržalo sa 44, nehlasovali 10. Tento návrh sme schválili. Ďalší návrh predniesol pán poslanec Maxon, aby sme z rokovania tejto schôdze vypustili bod pod číslom 37. Hlasujeme o vypustení bodu číslo 37 z návrhu programu Národnej rady, hlasujeme. Pán poslanec Maxon navrhol, aby sme bod číslo 37 vypustili z rokovania Národnej rady, hlasujeme o tomto jeho návrhu, panie poslankyne a páni poslanci. (Hlasovanie.) Prítomných je 130 poslancov, za 52, proti 49, zdržalo sa 20, nehlasovali 9. Tento návrh sme neschválili. Ďalšie tri návrhy, ktoré dobre poznáte, predniesol pán poslanec Dušan Jarjabek, prvý, aby z rokovania tejto schôdze bol priamy prenos, hlasujeme o tomto návrhu, nech sa páči, hlasujeme. Hlasujeme, aby bol z tejto schôdze priamy prenos. (Hlasovanie.) Prítomných je 130 poslancov, za 58, proti 17, zdržalo sa 40, nehlasovali 15. Tento návrh sme neschválili. Ďalší návrh, aby bol urobený záznam a prezentovaný slovenskej televízii, hlasujeme o tom, aby z tohto rokovania, alebo zo 61. schôdze bol záznam, nech sa páči, prezentujme a hlasujme. (Hlasovanie.) Prítomných je 125 poslancov, za 59, proti 13, zdržalo sa 38, nehlasovali 15. Tento návrh sme neschválili. Ďalší návrh, aby bol priamy prenos z vystúpenia prezidenta republiky o stave republiky, ktorý pán prezident prednesie na 61. schôdzi, hlasujeme o tomto návrhu pána poslanca, aby bol priamy prenos z vystúpenia pána prezidenta v Národnej rade, o stave republiky. Hlasujeme. (Hlasovanie.) Prítomných je 124 poslancov, za 77, proti 3, zdržalo sa 25, nehlasovali 19. Tento návrh pána poslanca sme schválili Ďalšie 3 návrhy predniesol pán poslanec Oberhauser. Prvý, aby do programu tejto schôdze bola zaradená informácia vlády Slovenskej republiky o plnení uznesenia Národnej rady Slovenskej republiky č. 1943 z 13. marca 2002 ku komplexnej informácii vlády Slovenskej republiky o stave a situácii v nebankových finančných subjektoch a vykonaných opatreniach vlády Slovenskej republiky, navrhuje to zaradiť za bod číslo 18 vzhľadom na prítomnosť ministra financií. Prezentujme sa a hlasujme o prvom návrhu pána poslanca Oberhausera, hlasujeme. (Hlasovanie.) Prítomných je 129 poslancov, za 62, proti 13, zdržalo sa 39, nehlasovali 15. Tento návrh sme neschválili. Ďalší, aby na rokovanie Národnej rady bola zaradená informácia vlády Slovenskej republiky o predaji pohľadávok v Slovenskej konsolidačnej, a. s., a možnosti organizovať tieto predaje formou vytvorenia Slovenského fondu rizikového kapitálu za bod číslo 18. Prezentujme sa a hlasujme o tomto návrhu pána poslanca. (Hlasovanie.) Prítomných 131 poslancov, za 58, proti 4, zdržalo sa 57, nehlasovali12. Tento návrh sme neschválili. Ďalej pán poslanec navrhuje, aby sme vypustili z rokovania 61. schôdze Národnej rady, body pod číslom 75 a 76. Ide o vládny návrh zákona na skrátené legislatívne konanie. Panie poslankyne, páni poslanci, budeme teraz hlasovať o tomto návrhu pána poslanca Oberhausera. (Hlas v rokovacej sále.) Nie, nie, nie, pán poslanec, my sme hlasovali o prvých čítaniach, nehlasovali sme o skrátených konaniach, takže schválili sme, aby sme nerokovali o prvých čítaniach predloženého programu Národnej rady, ale nehlasovali sme o tom, že majú byť vypustené skrátené konania, čiže tento návrh pána poslanca platí a budeme o ňom teraz hlasovať, hlasujeme. Pán poslanec navrhuje, aby sme body číslo 75 a 76 vypustili z rokovania Národnej rady. Hlasujeme. (Hlasovanie.) Prítomných je 121 poslancov, za 45, proti 20, zdržalo sa 45, nehlasovali 11. Tento návrh pána poslanca sme neschválili. Ďalšie dva návrhy predniesla pani poslankyňa Rusnáková, aby sme bod pod číslom 144 zaradili na štvrtok 20. 6. hneď po Hodine otázok. Zopakujem, pani poslankyňa navrhuje predsunúť a aby sme o ňom rokovali 20. júna hneď po Hodine otázok. Prezentujme a hlasujeme o tomto návrhu pani poslankyne. Hlasujeme. (Hlasovanie.) Prítomných je 128 poslancov, za 44, proti 20, zdržalo sa 45, nehlasovali 19. Tento návrh sme neschválili. Ďalšie dva návrhy predniesol pán poslanec Paška, aby sme ako bod číslo 51 zaradili informáciu predsedu Najvyššieho kontrolného úradu o zisteniach Najvyššieho kontrolného úradu pri uprednostňovaní nevyhovujúcej ponuky na nákup 30 ľahkých súprav pre Železničnú spoločnosť, a. s., zo strany predsedu výberovej komisie Miroslava Dzurindu. Hlasujeme. Hlasujeme o tomto návrhu pána poslanca. (Hlasovanie.) Prítomných je 126 poslancov, za 76, (Potlesk.) proti 12, zdržalo sa 24, nehlasovali 14. Tento návrh sme schválili. Ďalší, pán poslanec navrhuje, aby ako bod číslo 52 bola predložená do Národnej rady informácia predsedu vlády Mikuláša Dzurindu o nepodloženosti obvinení z financovania SDKÚ z prostriedkov získaných uprednostňovaním vybratých uchádzačov o významné štátne zákazky. Prezentujme sa a hlasujeme o tomto návrhu. Hlasujeme. (Hlasovanie.) Prítomných je 123 poslancov, za 59, proti 13, zdržalo sa 38, nehlasovali 13. Tento návrh sme neschválili. Ďalší návrh predniesol pán poslanec Osuský, aby bod pod číslom 46 navrhnutého programu bol zaradený ako posledný bod 61. schôdze Národnej rady. Prezentujme sa a hlasujme. (Hlasovanie.) Prítomných je 134 poslancov, za 45, proti 52, zdržalo sa 33, nehlasovali 4. Tento návrh pána poslanca sme neschválili. Ďalší návrh predniesol pán poslanec Cuper, aby sme z programu tejto schôdze vypustili bod pod číslom 174, ale to je prvé čítanie a Národná rada už rozhodla, že všetky prvé čítania budú vypustené z rokovania Národnej rady, čiže, pán poslanec, nedám o tom hlasovať, pretože hlasovali sme o návrhu pani poslankyne Kollárikovej a bol schválený. Pani poslankyňa Tóthová, aby sme bod pod číslom 125 predradili, aby sme bod pod číslom 125 zaradili ako bod 51. Prezentujme sa, hlasujme. Hlasujeme. Pani poslankyňa navrhuje bod 125 posunúť dopredu a zaradiť ako bod číslo 51. (Hlasovanie.) Prítomných je 125 poslancov, za 60, proti 10, zdržalo sa 44, nehlasovali 11. Tento návrh sme neschválili. Ďalší návrh dal pán poslanec Volf, aby sme bod pod číslom 116 zaradili za bodom 57. Bod 116 zaradili za bodom 57. Prezentujme sa a hlasujme. (Hlasovanie.) Prítomných je 129 poslancov, za 32, proti 5, zdržalo sa 76, nehlasovali 16. Tento návrh pána poslanca Volfa sme neschválili. Ďalšie dva návrhy predniesol pán poslanec Farkas, aby sme bod pod číslom 16 prerokovali ako predposledný z eurozákonov a bod pod číslom 8 aby sme prerokovali ako posledný. Zdôvodnil to tým, že nie sú ešte pripravené správy na rokovanie. Čiže nech sa páči, panie poslankyne, páni poslanci, predseda výboru navrhol, aby bod 16 sme prerokovali predposledný a bod číslo 8 ako posledný z balíka zákonov, takzvaných eurozákonov. Hlasujeme. (Hlasovanie.) Prítomných je 124 poslancov, za 64, proti 21, zdržalo sa 29, nehlasovali 10. Konštatujem, že tento návrh pána poslanca sme schválili. Panie poslankyne, páni poslanci, to boli všetky návrhy na zmenu programu alebo doplnenie programu. Teraz by sme pristúpili k hlasovaniu o programe ako o celku. Prezentujme sa a hlasujme. Hlasujeme o programe ako o celku, 61. schôdze Národnej rady. Hlasujeme. Hlasujeme o programe ako o celku. (Hlasovanie.) Prítomných je 132 poslancov, za 87, proti 10, zdržalo sa 34, nehlasoval 1. Konštatujem, že Národná rada schválila program 61. schôdze. Panie poslankyne, páni poslanci, tak ako sme sa dohodli, budeme potom hlasovať o 17.00 hodine o zákonoch, ktoré sme prerokovali dovtedy. Panie poslankyne, páni poslanci, teraz pristúpime k druhému čítaniu o vládnom návrhu zákona o štátnom dlhu a štátnych zárukách. Vládny návrh zákona ste dostali pred prvým čítaním ako tlač 1491 a spoločnú správu výborov, schválenú gestorským výborom, máte ako tlač 1491a. Vládny návrh zákona odôvodní minister financií Slovenskej republiky František Hajnovič. Nech sa páči, pán minister, máte slovo. Panie poslankyne, páni poslanci, poprosil by som o pokoj v rokovacej miestnosti. Pán minister predkladá vládny návrh zákona v rámci druhého čítania. Nech sa páči, pán minister. F. Hajnovič, minister financií SR: Vážený pán predsedajúci, vážená Národná rada, dovoľte, aby som v druhom čítaní uviedol vládny návrh zákona o štátnom dlhu a štátnych zárukách. Problematike štátneho dlhu je potrebné venovať osobitnú pozornosť z hľadiska jeho absolútneho nárastu ako aj z hľadiska rešpektovania požiadaviek na efektívnosť a transparentnosť postupu pri zabezpečovaní celého procesu správy štátneho dlhu. V súčasnosti nemáme komplexne vypracovaný rámec riadenia štátneho dlhu ako aj preberania štátnych záruk. Predložený návrh zákona vymedzuje zodpovednosť práva a povinností pri správe štátneho dlhu, ako aj podmienky a postupy pri preberaní a správe štátnych záruk za úvery a dlhopisy. Prijatím navrhovaného zákona sa zvýši ucelenosť a transparentnosť v oblasti výpožičiek štátu a štátnych záruk, čo prispeje aj k zvýšeniu hospodárnosti dlhovej služby. Predložený návrh zákona prešiel medzirezortným pripomienkovaním, bol prerokovaný v legislatívnej rade vlády, vláda ho schválila 10. apríla v roku 2002 a 14. mája Národná rada rozhodla o jeho prerokovaní v prvom čítaní a posunula ho do druhého čítania. Návrh zákona bol prerokovaný 11. júna v ústavnoprávnom výbore a 13. júna vo výbore pre financie, rozpočet a menu. Ďakujem za pozornosť. Vážení páni poslanci, panie poslankyne, žiadam vás o podporu predloženého vládneho návrhu zákona. J. Migaš, predseda NR SR: Ďakujem, pán minister. Nech sa páči, zaujmite miesto určené pre navrhovateľov. Dávam slovo určenému spoločnému spravodajcovi z výboru pre financie, rozpočet a menu, poslancovi Vladimírovi Bajanovi. Prosím ho, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. Nech sa páči. V. Bajan, poslanec: Ďakujem, pán predseda. Vážený pán minister, kolegyne, kolegovia, dovoľte, aby som predniesol spoločnú správu Výboru Národnej rady Slovenskej republiky pre financie, rozpočet a menu a Ústavnoprávneho výboru Národnej rady Slovenskej republiky o výsledku prerokovania vládneho návrhu zákona o štátnom dlhu a štátnych zárukách, tlač 1491, v druhom čítaní. Národná rada Slovenskej republiky uznesením č. 2090 zo 14. mája 2002 pridelila vládny návrh zákona o štátnom dlhu a štátnych zárukách, tlač 1491, výboru pre financie, rozpočet a menu a ústavnoprávnemu výboru. Gestorský výbor, teda výbor pre financie, rozpočet a menu nedostal do začatia rokovania o tomto vládnom návrhu zákona žiadne stanoviská poslancov Národnej rady Slovenskej republiky podané v súlade s § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku. Uvedené výbory odporúčajú tento návrh schváliť s tým, že v časti IV máme 7 pozmeňujúcich... Teda odporúčajú zmenu tohto zákona s tým, že budem odporúčať okrem bodu 3, body 1, 2, 4, 5, 6 a 7 schváliť hlasovaním spoločne s tým, že bod 3 budem odporúčať neprijať. Gestorský výbor na základe stanovísk výborov k vládnemu návrhu zákona o štátnom dlhu a štátnych zárukách odporúča Národnej rade predmetný návrh zákona schváliť s týmito pozmeňujúcimi a doplňujúcimi návrhmi, o ktorých som hovoril, s tým, že ma určil ako spoločného spravodajcu a súčasne ma poveril, aby som predniesol spoločnú správu výborov na tejto schôdzi a navrhol Národnej rade postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy, a hlasovať o predmetnej správe ihneď po ukončení rozpravy. Pán predseda, otvorte rozpravu. J. Migaš, predseda NR SR: Ďakujem, pán poslanec. Nech sa páči, zaujmite miesto určené pre spravodajcov. Otváram rozpravu o tomto bode programu. Písomne sa neprihlásil nikto. Pýtam sa, panie poslankyne, páni poslanci, kto sa do rozpravy hlási ústne? Pán poslanec Maxon. Uzatváram možnosť prihlásiť sa do rozpravy ústne. Jediný prihlásený pán poslanec Miroslav Maxon. Nech sa páči, pán poslanec, máte slovo. M. Maxon, poslanec: Ďakujem pekne za slovo. Vážený pán predseda, vážený pán minister, vážené kolegyne, kolegovia, ja som si bol ešte na výbore zobrať tú predlohu, ale, žiaľ, teda medzi tým množstvom dokumentov som ju nenašiel, takže som trochu zadýchaný. Dovoľte mi povedať niekoľko poznámok k tomuto návrhu zákona. Celkom po prvé musím konštatovať, že táto predloha nereagovala alebo nedostatočne reagovala na to, čo sa udialo v Národnej rade Slovenskej republiky v súvislosti s agentúrou, ktorá pri schvaľovaní zákona o štátnej pokladnici bola schválená. Prečo hovorím predovšetkým o tejto skutočnosti, pretože agentúra pre riadenie štátneho dlhu je takpovediac nechceným dieťaťom vlády Slovenskej republiky, predovšetkým predkladateľa, a je istým výsledkom lobystických skupín v Národnej rade. Ja to naozaj hovorím so všetkou vážnosťou aj vo väzbe na to, čo sme vo výbore pre financie, rozpočet a menu na túto tému pohovorili. Z toho pohľadu teda trošku vytýkam predkladateľovi neaktualizáciu tejto problematiky vo väzbe na schválený zákon o štátnej pokladni, aj keď teda v tom ustanovení ja považujem ten zákon o štátnej pokladnici za neefektívny a považujem to za chybu Národnej rady Slovenskej republiky. Súčasne teda pri vládnom návrhu tohto zákona by som chcel upozorniť, tak ako som avizoval vo výbore pre financie, rozpočet a menu, aby sa problematike dôvodových správ venovalo predsa len viac pozornosti. Dámy a páni, toto je vládna predloha, ktorá by mala zásadným spôsobom zlepšiť celý systém, nakoniec, povedal to v úvodnom slove, celý systém manažovania štátneho dlhu so všetkými dôsledkami, ktoré ten štátny dlh má, no a čuduj sa svete, v dôvodovej správe si prečítate, že tento vládny návrh zákona nemá žiaden dopad na štátny rozpočet. No ak by to tak skutočne bolo, tak sa teda pýtam, načo ten zákon robíme, ja rešpektujem to, že spravidla sa v dôvodovej správe uvádza predovšetkým oblasť možného negatívneho dopadu na štátny rozpočet vo forme čerpania výdavkovej časti štátneho rozpočtu. Ak predkladateľ alebo dôvodová správa uvádza, že tento dopad na štátny rozpočet nebude, tak tento vládny návrh zákona, samozrejme, by mal mať ešte iný rozsah dopadu na štátny rozpočet, a to predovšetkým pozitívny, takže ak schvaľujeme právne normy, tak by sme mali vedieť aj pozitívny dopad na štátny rozpočet a ak by došlo k naplneniu toho, čo predkladateľ v dôvodovej správe uvádza ako cieľ tohto zákona, tak ten dopad by mal byť na štátny rozpočet v tom pozitívnom slova zmysle naozaj zásadný. Sú to teda viac-menej len také formálno-technické moje pripomienky, na druhej strane ešte raz naozaj zdôrazňujem tú absenciu efektívneho zosúladenia zákona, ktorý teraz prerokúvame, so zákonom o štátnej pokladnici. Možno že teda sa dá argumentovať aj tým, že vo výbore pre financie, rozpočet a menu a nakoniec tie pozmeňujúce návrhy sa prejavili aj v spoločnej správe, sme tieto nedostatky odstránili. Na môj vkus to však nie je správna cesta odstránenia týchto nedostatkov, ja by som si naozaj prial a mojou predstavou skôr bolo, že neviem celkom presne, aká legislatívna možnosť na to je, ale aby sme spravili reparáciu zákona o štátnej pokladnici vo väzbe na rokovací poriadok, žiaľ, to nie je možné, ja dúfam, že teda to zosúladenie s tým súčasným znením zákona o štátnej pokladnici je dočasné a dospejeme k riešeniu, ktoré pôvodne vo vládnom návrhu zákona o štátnej pokladnici bolo. To, čo som povedal a čo teraz hovorím, to naozaj myslím v dobrom, lebo vždy bude minister zodpovedný za štátny dlh, ale manažovať mu ho bude niekto iný a v súčasnom návrhu zákona je síce v subordinácii ministra financií, ale nie v takej priamej subordinácii, ako keby bol priamo pracovník ministerstva financií alebo generálny riaditeľ príslušnej sekcie. Možno, že vy ostatní kolegovia, nechcem sa vás dotknúť a uraziť vás, že celkom presne neviete, čo mám na mysli, ale myslím si, že s pánom ministrom v tomto smere sa chápeme a že naozaj to nie je optimálne a dobré riešenie. Ale aby som dlho nehovoril, aj vo väzbe na tie nedostatky treba tento vládny návrh zákona hodnotiť pozitívne, pozitívne v tom slova zmysle, že predsa len zavádza celkom exaktne isté pravidlá nielen do manažovania štátneho dlhu, ale všetkých operácií, ktoré so štátnym dlhom súvisia. Keď hovorím o tých operáciách, tak pán minister, tam sme mali tiež dosť teda intenzívnu diskusiu vo výbore pre financie, rozpočet a menu. Vy viete, že teda rozhodujúcu časť, alebo vy najlepšie viete, že tú rozhodujúcu časť v tom výkone operácií v štátnom dlhu robila Národná banka Slovenska. Teraz zákon hovorí, že ministerstvo financií môže touto činnosťou poveriť právnickú osobu, má sa na mysli tú právnickú osobu, ktorá vznikla zákonom o štátnej pokladnici, alebo teda aj Národnú banku Slovenska. To je tiež teda veľmi problematická záležitosť, lebo ja si myslím, že Národná banka Slovenska, takpovediac tento servis, ktorý ministerstvo financií potrebovalo, tak Národná banka Slovenska ho robila podľa môjho názoru dobre a predovšetkým by som povedal, že za ekonomicky priateľných parametrov. Viete, ak by mal človek veľkú predstavivosť a pomyslel by si, že niekomu by mohlo skrsnúť v hlave, že tou inou právnickou osobou môže byť aj privátna osoba, pretože zákon to nevylučuje, tak mohlo by to teda významným spôsobom skomplikovať život a situáciu. Takže aj toto je problém. Diskutovali sme o tom, teda či to spojenie právnická osoba by nebolo potrebné vypustiť, aby to teda zostalo výhradne v možnostiach ministerstva financií a Národnej banky Slovenska, nakoniec to znenie potvrdilo to, že teda tam zostáva aj to ustanovenie právnická osoba. Napriek týmto výhradám a napriek tejto kritike si myslím, že tá ambícia zákona je správna a myslím si, že pri rešpektovaní spoločnej správy a tých odporúčaní, ktoré sú z výboru pre financie, rozpočet a menu, by bolo vhodné túto právnu normu podporiť. Ďakujem pekne. J. Migaš, predseda NR SR: Ďakujem, pán poslanec. Do rozpravy sa hlási pán minister. Ja som uzatvoril možnosť prihlásiť sa do rozpravy ústne, ale tým, že sa do rozpravy prihlásil pán minister, aj ďalší poslanci sa môžu prihlásiť ešte do rozpravy, pretože pán minister fakticky otvoril rozpravu. Takže nech sa páči, pán minister vystupuje v rámci rozpravy. F. Hajnovič, minister financií SR: Ďakujem. Ja by som len stručne chcel k tomu, čo bolo teraz povedané. Je zrejmé, že v tej činnosti agentúry pre likviditu a štátnu správu dlhu budeme musieť venovať zvýšenú pozornosť a že aj prenosu kompetencií z Národnej banky na štátnu pokladnicu a agentúru treba venovať zvýšenú pozornosť. Chcem ubezpečiť, že aj vlastnej špecifikácii a návrhu tých funkcií štátnej pokladnice sa bude venovať veľká pozornosť tak, aby boli naplnené aj tie zámery a očakávania, ktoré boli sformulované v minulosti. J. Migaš, predseda NR SR: Ďakujem, pán minister. Ďalej sa do rozpravy hlási pán poslanec Bajan ako spravodajca. V. Bajan, poslanec: Ďakujem pekne. Ja by som len chcel krátko zareagovať. Samozrejme, tento problém bol dlho diskutovaný predovšetkým pri predchádzajúcej schôdzi, pri zákone o štátnej pokladni. Mám pocit, že kolega Maxon, neviem, či nebol na péenke, ale fakt je, že práve tam sa mal odohrať ten zásadný súboj o ten inštitút agentúry, žiaľ, necením, že sme dobre rozhodli na výbore, ale mám pocit, že časť tých argumentov, ktoré použil teraz, mali zaznieť na výbore a mohli sme oveľa racionálnejšie schváliť ten zákon o štátnej pokladni, žiaľ, nebolo to v tej chvíli racionálne, ale vnímam to ako vec, kde by sme sa mali navzájom naozaj vážne počúvať aj na tom výbore smerom k predkladateľom, teda myslím k tomu rezortu, ak sme si my tvrdili, že tento zákon by, myslím tým zákon o štátnej pokladni, by nemal byť prerokovaný zvlášť od zákona o štátnom dlhu, naozaj, tieto dva zákony mohli byť v určitej korelácií, aby sme zbytočne neschválili veci, ktoré sú vo vzájomnom antagonizme, a teraz to vidíme, že pravdepodobne tam sme urobili chybu a samozrejme, beriem to osobne aj na seba, ale naozaj, tieto veci by sme perspektívne mali naozaj schvaľovať vo vzájomnej korelácii. Ďakujem. J. Migaš, predseda NR SR: Pýtam sa, panie poslankyne, páni poslanci, kto sa chce prihlásiť s faktickou poznámkou? Pán poslanec Maxon. Nech sa páči, faktická poznámka pána poslanca Maxona. Nech sa páči. M. Maxon, poslanec: Ďakujem pekne za slovo. Pán poslanec Bajan, čiastočne som bol ešte na péenke, ale ty si nebol minulý týždeň na péenke, takže my sme o všetkých týchto veciach na výbore hovorili. Ja musím pozitívne konštatovať, že časť sa premietla aj do pozmeňujúcich návrhov a do spoločnej správy. Som presvedčený, že predkladateľ aj mal ambíciu, aby tieto zákony išli v jednom časovom období v rokovaní pléna Národnej rady, len potom sa dala všeobecná aj politická preferencia predovšetkým k zákonu o štátnej pokladnici a na toto sme nejakým spôsobom pozabudli. A celkom objektívne treba povedať, že tento zákon má ešte jeden nedostatok z môjho pohľadu, dosiahnuť tú ambíciu, za optimálnu by som považoval, keby tento zákon bol predložený začiatkom tohto funkčného obdobia. Viete, pán minister, že tento zákon významným spôsobom obmedzuje možnosti rozhodovania vlády v oblasti štátneho dlhu, a to je, by som povedal, vzhľadom na súčasný hospodársky vývoj ďalší problém, s ktorým sa bude musieť vláda budúca vysporiadať, takže je to vienko pre vládu, budúcu, dobromyseľne mienené, ale spôsobí to vláde, budúcej, nech už bude akákoľvek, veľmi vážne problémy. J. Migaš, predseda NR SR: Tak pán minister otvoril rozpravu. Do rozpravy sa prihlásil ešte pán poslanec Maňka. Uzatváram možnosť prihlásiť sa do rozpravy ústne. Nech sa páči, pán poslanec Maňka, máte slovo. V. Maňka, poslanec: Ďakujem. Vážený pán predseda, vážený pán minister, vážené kolegyne, kolegovia, dovoľte mi, aby som predložil pozmeňujúce návrhy do vládneho návrhu zákona o štátnom dlhu a štátnych zárukách, tlač číslo 1491. Ja ich prečítam. Po prvé, názov zákona znie: O štátnom dlhu a štátnych zárukách a o zmene a doplnení niektorých zákonov. Doplnenie tohto názvu zákona vyplýva z potreby zaradiť nový článok do vládneho návrhu zákona, ktorým sa menia niektoré zákony. Po druhé, nad slová „prvá časť“ sa dopĺňajú slová „čl. I“. Dôvod: doplnenie čl. I je potrebné z dôvodu, že návrh zákona má viacero článkov. Navrhnuté zmeny zabezpečujú zosúladenie návrhu zákona so schváleným zákonom o štátnej pokladnici. Po tretie, za § 14 sa vkladá nový §15, ktorý znie: „§ 15: Ustanovením § 3 nie je dotknuté ustanovenie § 23 ods. 1 zákona o štátnej pokladnici a o zmene a doplnení niektorých zákonov“. Týmto ustanovením sa zabezpečuje i po nadobudnutí účinnosti § 3 vykonávať tieto činnosti na zmluvnom základe naďalej s Národnou bankou Slovenska do konca roka 2003. Pôvodný § 15 sa označuje ako § 16. Po štvrté, nad pôvodným § 16 sa vypúšťajú slová „účinnosť“ a § 16 sa označuje ako čl. III, ktorý znie: „čl. III: tento zákon nadobúda účinnosť dňom vyhlásenia s výnimkou § 9 ods. 3, ktorý nadobúda účinnosť 1. januára 2003“. Ide o legislatívne usporiadanie zákona po doplnení nových článkov a zmenu účinnosti. Po piate, za novo označený § 16 sa dopĺňa čl. 2, ktorý znie: čl. 2 - zákon o štátnej pokladnici a o zmene a doplnení niektorých zákonov sa mení a dopĺňa takto: v poznámke pod čiarou k odkazu 30 sa za slová § 25 vkladajú slová „a 26“. Ide o spresnenie odkazu tak, aby boli vyčerpávajúco uvedené obchody so Slovenskou republikou, ktoré vykonáva na zmluvnom základe s Národnou bankou Slovenska. Zároveň s týmto mojim pozmeňujúcim návrhom navrhujem vyňať na osobitné hlasovanie bod 7 spoločnej správy s odporúčaním tento bod neschváliť a schváliť navrhovaný bod 4 čl. 3 pozmeňujúceho návrhu. Vážené kolegyne, kolegovia, prosím o podporu tohto pozmeňujúceho návrhu a ďakujem za pozornosť. J. Migaš, predseda NR SR: Faktické poznámky na poslanca Maňku. Pán poslanec Maxon, uzatváram možnosť prihlásiť sa s faktickou poznámkou. Nech sa páči. M. Maxon, poslanec: Ďakujem pekne za slovo. Po prvé mi trošku absentuje zdôvodnenie týchto pozmeňujúcich návrhov. Pán poslanec Maňka len uviedol pozmeňujúce návrhy. O časti týchto pozmeňujúcich návrhov alebo o malej časti týchto pozmeňujúcich návrhov sme diskutovali na výbore pre financie, rozpočet a menu. Niektoré sú nové. V každom prípade teda by som chcel poprosiť predkladateľa, aby sa vyjadril k týmto návrhom, a tak ako som ich sa snažil vecne registrovať, tak mi je úplne jasné, že niekto dobehol na poslednú chvíľu do Národnej rady Slovenskej republiky a ten niekto je Národná banka Slovenska. Takže aj legislatívci Národnej banky Slovenska by mali trošku lepšie sledovať, čo sa v Národnej rade Slovenskej republiky deje, a pri tých rozhodujúcich zákonoch, ktoré prebiehajú v diskusii vo výbore pre financie, rozpočet a menu by nepochybne skoro stále zástupca Národnej banky Slovenska sedieť mal a potom by nebolo potrebné niektoré veci reparovať, tak ako som počul z úst pána poslanca Maňku. V zásade však asi s tými návrhmi z vecného hľadiska je potrebné súhlasiť. J. Migaš, predseda NR SR: Páni poslanci, vyhlasujem rozpravu o tomto bode programu za skončenú. Pýtam sa, či sa chce vyjadriť pán minister, v princípe bol vyzvaný, nech sa páči. Pán minister! F. Hajnovič, minister financií SR: Ďakujem, ja len stručne. Ja v zmysle toho pozmeňujúceho návrhu podporujem všetky body v tom znení, ako sú navrhnuté v spoločnej správe, s výnimkou toho bodu 7, ktorý pojednáva o účinnosti, kde im navrhujem riešiť, tak ako je v pozmeňujúcom návrhu číslo 4 pána poslanca Maňku. Je pravda to, čo povedal pán poslanec Maxon, že ide o niektoré spresnenia, ktoré vyplynuli z diskusie s Národnou bankou Slovenska a tie ostatné pozmeňujúce návrhy sú viac-menej legislatívnotechnické úpravy toho textu. Ďakujem za pozornosť. J. Migaš, predseda NR SR: Chce do rozpravy zaujať stanovisko spravodajca? Nie. Ďakujem pánovi ministrovi, ďakujem spravodajcovi, podľa dohody budeme hlasovať potom o 17,00 hodine o tomto vládnom návrhu zákona. Ďakujem, pán minister. Panie poslankyne, páni poslanci, teraz pristúpime k druhému čítaniu o vládnom návrhu zákona, ktorým sa mení a dopĺňa zákon č. 385/1999 Z. z. o kolektívnom investovaní v znení neskorších predpisov. Vládny návrh zákona ste dostali pred prvým čítaním ako tlač 1483 a spoločnú správu výborov, schválenú gestorským výborom, máte ako tlač 1483a. Vládny návrh zákona opäť odôvodní minister financií František Hajnovič. Nech sa páči, pán minister. F. Hajnovič, minister financií SR: Ďakujem, vážený pán predseda. Vážená Národná rada Slovenskej republiky, dovoľte, aby som stručne v druhom čítaní uviedol vládny návrh zákona o kolektívnom investovaní. Zámerom novelizácie zákona o kolektívnom investovaní je predovšetkým upraviť pôsobenie zahraničných subjektov kolektívneho investovania so sídlom v členskom štáte Európskej únie na území Slovenskej republiky a pôsobenie slovenských správcovských spoločností v štátoch Európskej únie na základe práva slobodného poskytovania služieb, teda takzvaného európskeho pasu. V zákone bolo potrebné upraviť ustanovenia týkajúce sa informačnej povinnosti správcovskej spoločnosti, ďalej sa ukázalo potrebné upraviť ustanovenia o obmedzení a rozložení rizika a ustanovenia o dohľade. Návrh zákona upresňuje podmienky pre vznik a činnosť správcovských spoločností tak, aby boli plne kompatibilné so smernicami Európskej únie. Požiadavky praxe a celosvetový vývoj smerom k rozširovaniu palety nástrojov kolektívneho investovania si vyžiadali rozšírenie typov podielových fondov o fondy peňažného trhu a fondy investujúce prevažne do podielových listov iných subjektov kolektívneho investovania. Odstraňuje sa tým nedostatok doterajšej úpravy kolektívneho investovania, ktorá znevýhodňovala domáce správcovské spoločnosti oproti zahraničným. V navrhovanom zákone sa aj zefektívňuje výkon dohľadu nad činnosťou správcovských spoločností v súlade s novým zákonom o dohľade nad finančným trhom, ktorý nadobudol účinnosť 1. apríla. Účinnosť novely zákona sa navrhuje od 1. januára 2003. Vážený pán predseda, vážená Národná rada, žiadam vás o podporu pre predloženú novelu zákona. J. Migaš, predseda NR SR: Ďakujem pán minister, nech sa páči, zaujmite svoje miesto. Teraz dávam slovo spoločnému spravodajcovi z výboru pre financie, rozpočet a menu, poslancovi Petrovi Tatárovi, aby informoval Národnú radu o prerokovaní tohto zákona vo výbore. Nech sa páči, pán poslanec. P. Tatár, poslanec: Ďakujem za slovo, vážený pán predseda. Vážený pán minister, dámy a páni, predkladám spoločnú správu k tlači 1483 za gestorský výbor Národnej rady pre financie, rozpočet a menu v súlade s rokovacím poriadkom. Národná rada svojím uznesením 2076 pridelila vládny návrh zákona výboru pre financie, rozpočet a menu a ústavnoprávnemu výboru. Uvedené výbory prerokovali predmetný návrh zákona. Gestorský výbor nedostal do začatia rokovania o vládnom návrhu zákona, tlač 1483, stanoviská poslancov Národnej rady, podané v súlade s rokovacím poriadkom. K predmetnému návrhu zákona zaujali výbory Národnej rady tieto stanoviská: Oba výbory, aj výbor pre financie, rozpočet a menu, aj ústavnoprávny výbor odporúčajú Národnej rade Slovenskej republiky návrh schváliť s pozmeňujúcimi a doplňujúcimi návrhmi. Ďalej máte v spoločnej správe písomne uvedené pozmeňujúce a doplňujúce návrhy, v celkovom počte 15, pri ktorých sa gestorský výbor s nimi stotožnil, odporúča ich schváliť a budem navrhovať, aby sme o nich hlasovali spoločne. Na základe stanovísk výborov, gestorský výbor k zákonu , k vládnemu návrhu zákona, ktorým sa mení a dopĺňa zákon č. 385/1999 Z. z. o kolektívnom investovaní v znení neskorších predpisov, ktoré sú vyjadrené v bode 3 tejto správy a v stanoviskách poslancov gestorského výboru, odporúča Národnej rade Slovenskej republiky vládny návrh zákona, ktorý bol vyššie uvedený, schváliť s pozmeňujúcimi a doplňujúcimi návrhmi. Predmetná správa výborov o uvedenom návrhu bola schválená uznesením gestorského výboru č. 1060 zo 17. júna 2002. Výbor určil mňa za spoločného spravodajcu výborov a zároveň ma poveril, aby som predniesol spoločnú správu na schôdzi Národnej rady a navrhol Národnej rade postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy, a hlasovať o predmetnej správe ihneď po ukončení rozpravy k nej. To je zo spoločnej správy. Ďakujem za slovo, pán predseda, a hlásim sa potom ústne do rozpravy. Ďakujem pekne. J. Migaš, predseda NR SR: Nech sa páči, zaujmite svoje miesto. Písomne sa neprihlásil nikto. Pýtam sa, kto sa do rozpravy hlási ústne. Pán poslanec Tatár. Uzatváram možnosť prihlásiť sa do rozpravy ústne. Pán poslanec Tatár, nech sa páči, máte slovo. P. Tatár, poslanec: Ďakujem za slovo. Dovoľte mi krátko uviesť pozmeňujúce návrhy, o ktorých sme rokovali a ktoré nezískali podporu vo výbore. Ide o návrh, aby v § 5 ods. 2 sa na konci prvej vety vložili pred bodku slová „s výnimkou činnosti na základe zmluvy o poradenskej činnosti vo veciach týkajúcich sa investovania do investičných nástrojov, odkaz 1a“, ktorý, pod čiarou je § 6 ods. 2 písm. e) zákona č. 566/2001 o cenných papieroch a investičných službách s odôvodnením, aby správcovské spoločnosti mohli participovať na správe aktív. Ďalej v navrhovanom znení § 9 ods. 1 písm. g) vložiť pred bodku text „s výnimkou, ak je akcionárom správcovskej spoločnosti banka alebo obchodník s cennými papiermi, v takom prípade však musí správcovská spoločnosť úrad bezodkladne o transakciách informovať“. Ďalej v § 9 ods. 1 doplniť novým písmenom a), ktoré znie: „Vedenie evidencie zaknihovaných podielových listov otvoreného podielového fondu depozitárom správcovskej spoločnosti“. Ide o to, aby pri možnosti vedenia evidencie z aktívnych podielových listov to bolo takto podmienené súhlasom úradu. A štvrtý návrh, v § 28 nové odseky 7 a 8, ktoré znejú: 7, „pri zaknihovaných podielových listoch otvoreného podielového fondu môže viesť evidenciu, odkaz 22a, zaknihovaných podielových listov, otvoreného podielového fondu okrem centrálneho depozitára aj depozitár správcovskej spoločnosti. Na túto činnosť je oprávnený len depozitár, ktorému úrad udelil predchádzajúci súhlas podľa § 9 ods. 1 písm. i)“. A osmička, ods. 8, „na výkon činnosti depozitára pri vedení evidencie podľa ods. 7 sa primerane vzťahujú ustanovenia o vedení evidencie zaknihovaných cenných papierov centrálnym depozitárom podľa osobitného zákona, odkaz 22b. Pri zaknihovaných podielových listoch na meno, evidovaných podľa ods. 7 môže správcovská spoločnosť poveriť vedením zoznamu podielnikov svojho depozitára“. Tie odkazy 22a a 22b sú nasledovné: 22a § 10 ods. 4 písm. c) zákona č. 566/2001 a 22b, § 16, § 17, § 103, § 105, § 107 až § 111 toho istého zákona. Ide o návrh, aby evidenciu zaknihovaných podielových listov otvorených podielových fondov nemusel alebo nesmel viesť iba centrálny depozitár. Na záver ešte poprosím o podporu, aj keď upozorním, že teda gestorský výbor nakoniec tieto návrhy neodporučil a nie sú teda v spoločnej správe, prosím o podporu. Ďakujem. J. Migaš, predseda NR SR: Vyhlasujem rozpravu o tomto bode programu za skončenú. Pýtam sa, či sa chce vyjadriť navrhovateľ k rozprave. Áno, nech sa páči, pán minister. F. Hajnovič, minister financií SR: Ja by som len stručne chcel požiadať, aby Národná rada podporila tie pozmeňujúce návrhy, ktoré sú uvedené a odporučené, tak ako sú odporúčané gestorským výborom. Chcem tiež poďakovať aj pánovi poslancovi Tatárovi, pretože sme aj vďaka nemu viedli podľa môjho názoru prínosnú diskusiu o tomto zákone a aj vďaka jeho iniciatíve sme mali možnosť tie problémy prediskutovať širšie s účastníkmi kapitálového trhu. Napriek tomu by som chcel požiadať Národnú radu o podporu odporúčaní podľa gestorskej správy. Ďakujem. J. Migaš, predseda NR SR: Pán spravodajca, chcete sa vyjadriť k rozprave? Nie. Tak ďakujem ministrovi aj spravodajcovi. Budeme hlasovať neskôr. Panie poslankyne, páni poslanci, teraz pristúpime k druhému čítaniu o vládnom návrhu zákona o burze cenných papierov. Vládny návrh zákona ste dostali pred prvým čítaním ako tlač 1466 a spoločnú správu výborov schválenú gestorským výborom máte ako tlač 1466a. Vládny návrh zákona odôvodní opäť minister financií František Hajnovič. Nech sa páči, pán minister. F. Hajnovič, minister financií SR: Ďakujem, pán predseda. Vážená Národná rada Slovenskej republiky, dovoľte, aby som stručne uviedol vládny návrh zákona o burze cenných papierov. Pri príprave tohto zákona sme využili skúsenosti a poznatky z aplikácie doterajšej právnej úpravy a organizovania verejného trhu s cennými papiermi v Slovenskej republike. Zámerom bolo sprehľadniť verejný trh s cennými papiermi, sprísniť informačné povinnosti emitentov kótovaných cenných papierov a zosúladiť kritériá pre prijatie cenných papierov a iných investičných nástrojov v obchodovaní na burze cenných papierov so smernicami Európskej únie. Cieľom zákona je ochrana investorov na kapitálovom trhu a vytvorenie dôveryhodného trhu pre investovanie ich voľných finančných zdrojov. Pre zatraktívnenie slovenského kapitálového trhu je nevyhnutné dosiahnuť stav, keď pravidlá pre kótovanie cenných papierov na burze cenných papierov budú harmonizované s pravidlami uplatňovanými na vyspelých trhoch. Vzhľadom na skutočnosť, že v právnom systéme Slovenskej republiky nie je možné riešiť všetky požiadavky na zostavovanie kótovacích prospektov, stanovené direktívou Európske únie formou vyhlášky, sú v návrhu zákona uvedené aj minimálne náležitosti kótovacieho prospektu a súčasne sa navrhuje zrušiť vyhlášku ministerstva financií o obsahu kótovacieho prospektu. V navrhovanom zákone sa zefektívňuje aj výkon dohľadu nad činnosťou búrz cenných papierov. Dohľad nad činnosťou burzy je v návrhu upravený s novým zákonom o Úrade pre finančný trh, ktorý nadobudol účinnosť 1. apríla 2002. V návrhu je zakotvená povinnosť burzy vytvoriť útvar inšpekcie burzových obchodov, ktorého úlohou bude poskytovať súčinnosť Úradu pre finančný trh pri výkone kontroly burzových obchodov. Vážená Národná rada, dovoľte, aby som vás požiadal o podporu pre predloženú vládnu predlohu. Ďakujem. J. Migaš, predseda NR SR: Ďakujem, pán minister. Zaujmite miesto navrhovateľov. Teraz dávam slovo spoločnému spravodajcovi, pánu poslancovi Tatárovi, aby informoval o rokovaní k tomuto zákonu vo výbore a predniesol stanovisko. Nech sa páči, pán poslanec. P. Tatár, poslanec: Ďakujem pekne za slovo, pán predseda. Vážený pán predseda, vážený pán minister, dámy a páni, k spoločnej správe, k tlači 1466, novely vládneho návrhu zákona o burze cenných papierov Národná rada svojím uznesením č. 2077 zo 14. mája pridelila tento návrh výboru pre financie, rozpočet a menu a ústavnoprávnemu výboru a oba výbory prerokovali predmetný návrh zákona. Gestorský výbor nedostal do začatia rokovania o uvedenom návrhu zákona stanovisko v súlade s rokovacím poriadkom Národnej rady. K predmetnému návrhu zákona zaujali výbory Národnej rady Slovenskej republiky nasledovné stanoviská: Odporúčanie pre Národnú radu návrh schváliť s pozmeňujúcimi a doplňujúcimi návrhmi oba výbory, aj výbor pre financie, rozpočet a menu, aj ústavnoprávny výbor. Vo štvrtom oddieli spoločnej správy máte uvedených 43 pozmeňujúcich a doplňujúcich návrhov a ja budem navrhovať, aby sme o návrhoch č. 1, 2, 3 - 7, 9 - 10 a 12 - 43 hlasovali spoločne s odporúčaním gestorského výboru ich schváliť a o troch vybraných návrhoch, a to je návrh č. 3, 8 a 11 takisto aby sme hlasovali spoločne s odporúčaním gestorského výboru tieto návrhy neschváliť. Gestorský výbor na základe stanovísk výborov k vládnemu návrhu zákona podľa rokovacieho poriadku odporúča Národnej rade Slovenskej republiky vládny návrh zákona o burze cenných papierov, tlač 1466, schváliť s pozmeňujúcimi a doplňujúcimi návrhmi. Predmetná správa výborov o uvedenom návrhu zákona bola schválená uznesením gestorského výboru č. 1061, 17. júna toho roku, výbor určil mňa za spoločného spravodajcu a zároveň ma poveril, aby som predniesol spoločnú správu výborov na schôdzi Národnej rady Slovenskej republiky a navrhol Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a hlasovať o predmetnej správe ihneď po ukončení rozpravy k nej. Vážený pán predseda, skončil som, môžete, prosím, otvoriť rozpravu. J. Migaš, predseda NR SR: Panie poslankyne, páni poslanci, pýtam sa, kto sa do rozpravy hlási ústne, pretože písomne sa neprihlásil nikto. Nie je to tak. Vyhlasujem rozpravu o tomto bode programu za skončenú. Pán minister, chcete niečo povedať? Nie. Ďakujem pekne. Panie poslankyne, páni poslanci, budeme pokračovať druhým čítaním o vládnom návrhu zákona, ktorým sa mení a dopĺňa zákon Slovenskej národnej rady č. 194/1990 Zb. o lotériách a iných podobných hrách v znení neskorších predpisov. Vládny návrh zákona ste dostali pred prvým čítaním ako tlač 1477 a spoločnú správu výborov, schválenú gestorským výborom, máte ako tlač 1477a. Vládny návrh zákona odôvodní opäť minister financií. Nech sa páči, pán minister. F. Hajnovič, minister financií SR: Ďakujem. Vážený pán predseda, vážená Národná rada, predložená, pomerne krátka novela zákona o lotériách a iných podobných hrách sa predkladá najmä v súvislosti s riešením požiadavky na liberalizáciu pri výkone povolaní v oblastí lotérií a hier. Návrhom sa odstraňuje diskriminačný prístup k výkonu povolania a odborných činností, vykonávaných v kasínach, a odstraňuje sa zostávajúce obmedzenie majetkovej účasti zahraničných osôb so sídlom alebo trvalým pobytom v členských štátoch Európskeho spoločenstva a OECD na spoločnostiach prevádzkujúcich lotérie a iné podobné hry na území Slovenskej republiky. Ďalšiu úpravu predstavujú vymedzenia a spresnenia niektorých pojmov v jednotlivých častiach zákona na základe skúseností z praxe pri povoľovaní a prevádzkovaní lotérií a iných podobných hier a pri výkone štátneho dozoru. Vážená Národná rada, dovoľte, aby som vás požiadal o podporu pre vládnu predlohu tohto zákona. Ďakujem. J. Migaš, predseda NR SR: Ďakujem, pán minister, nech sa páči, zaujmite miesto určené pre navrhovateľov. Chvíľu počkáme, príde určený spravodajca pán poslanec Brocka a predloží informáciu o rokovaní o tomto návrhu zákona vo výbore a stanovisko výboru. Stanovisko prednesie predseda výboru. Nech sa páči.